Proiect

**GUVERNUL REPUBLICII MOLDOVA**

**H O T Ă R Î R E** nr.\_\_\_\_\_\_\_\_\_\_\_

din \_\_\_\_\_\_\_\_\_\_\_\_\_\_\_\_\_\_\_\_\_\_\_\_

Chişinău

**cu privire la instituirea Comisiei naţionale pentru monitorizarea**

**şi coordonarea activităţilor de ameliorare a accesului la finanţe**

În scopul realizării unei politici coerente în domeniul activităţilor de ameliorare a accesului la finanţe, Guvernul

**HOTĂRĂŞTE:**

**1.** Se instituie Comisia naţională pentru monitorizarea şi coordonarea activităţilor de ameliorare a accesului la finanţe şi se aprobă componenţa ei nominală, conform anexei nr.1.

**2.** Se aprobă Regulamentul de activitate al Comisiei naţionale pentru monitorizarea şi coordonarea activităţilor de ameliorare a accesului la finanţe, conform anexei nr.2.

**3.** Se stabileşte că, în caz de eliberare a membrilor Comisiei din funcţiile deţinute, atribuţiile lor în cadrul acesteia vor fi exercitate de persoanele nou-desemnate în funcţiile respective, fără emiterea altei hotărîri de Guvern.

**PRIM-MINISTRU Iurie Leancă**

**Contrasemnează:**

**Viceprim-ministru,**

**ministrul economiei Valeriu Lazăr**

Anexa nr.1

la Hotărîrea Guvernului

nr.\_\_\_\_\_ din \_\_\_\_\_\_\_\_\_\_\_\_\_ 2013

**COMPONENŢA NOMINALĂ**

**a Comisiei naţionale pentru monitorizarea şi coordonarea**

**activităţilor de ameliorare a accesului la finanţe**

|  |  |
| --- | --- |
| LAZĂR Valeriu | – viceprim-ministru, ministru al economiei, preşedinte al Comisiei |
| IONIŢĂ Veaceslav | – președinte al Comisiei parlamentare economie, buget și finanțe |
| DRĂGUŢANU Dorin | – guvernator al Băncii Naţionale a Moldovei |
| GHERMAN Artur | – președinte al Consiliului de administraţie al Comisiei Naţionale a Pieţei Financiare |
| EFRIM Oleg | – ministru al justiţiei |
| ARAPU Anatol | – ministrul al finanţelor |
| BUMACOV Vasile | – ministru al agriculturii şi industriei alimentare |
| RĂDUCAN Marcel | – ministru al dezvoltării regionale şi construcţiilor |
| ŞALARU Gheorghe | – ministru al mediului |
| TALMACI Leonid | – preşedinte al Asociaţiei Băncilor din Moldova |
| PROHNIŢCHI Valeriu | – consilier al Prim-ministrului |
| IABANJI Iulia | – director general al Organizaţiei pentru Dezvoltarea Sectorului Întreprinderilor Mici şi Mijlocii |
| ŞCOLA Dona | – director executiv al Organizaţiei de Atragere a Investiţiilor şi Promovare a Exportului din Moldova |
|  |  |

Anexa nr.2

la Hotărîrea Guvernului

nr.\_\_\_\_\_ din \_\_\_\_\_\_\_\_\_\_\_\_\_ 2013

**REGULAMENTUL**

**de activitate al Comisiei naţionale pentru monitorizarea şi coordonarea**

**activităţilor de ameliorare a accesului la finanţe**

**I. DISPOZIŢII GENERALE**

**1.** Comisia naţională pentru monitorizarea şi coordonarea activităţilor de ameliorare a accesului la finanţe (în continuare – Comisia) este un organ consultativ, constituit în scopul monitorizării şi coordonării activităţilor de ameliorare a accesului la finanţe.

**2.** Comisia Naţională se conduce în activitatea sa de legislaţia în vigoare, de tratatele şi convenţiile internaţionale la care Republica Moldova este parte, precum şi de prezentul Regulament.

**II. ATRIBUŢIILE ŞI MODUL DE FUNCŢIONARE ALE COMISIEI**

**3.** În procesul de activitate, Comisia exercită următoarele atribuţii:

a) coordonează şi supraveghează procesul de implementare a activităţilor de ameliorare a accesului la finanţe;

b) examinează şi aprobă recomandări pentru autorităţile publice cu privire la implementarea activităţilor de ameliorare a accesului la finanţe;

c) monitorizează şi evaluează gradul de implementare a activităţilor de ameliorare a accesului la finanţe;

d) examinează trimestrial rapoartele privind implementarea activităţilor de ameliorare a accesului la finanţe, elaborate de către autorităţi pe domenii de competenţă;

e) propune, în modul stabilit de legislaţie, revizuirea sau abrogarea actelor normative care creează bariere în calea accesului la finanţe;

f) informează opinia publică despre evoluţia realizării activităţilor de ameliorare a accesului la finanţe;

g) colaborează cu organizaţiile internaţionale, organizaţiile necomerciale şi cu mass-media.

**4.** Pentru desfăşurarea activităţii sale, Comisia este în drept:

a) să solicite de la autorităţile publice informaţiile necesare pentru activitatea sa;

b) să coopteze specialişti pentru soluţionarea unor probleme din activitatea sa.

**5.** Membrii Comisiei sînt obligaţi:

a) să-şi exercite atribuţiile în conformitate cu prezentul Regulament;

b) să participe la şedinţele Comisiei;

c) să asigure implementarea deciziilor adoptate în cadrul şedinţelor de către autorităţile pe care le reprezintă, conform competenţelor.

**6.** Preşedintele Comisiei este viceprim-ministrul, responsabil de coordonarea activităţii în sfera economică, care exercită următoarele atribuţii:

a) conduce activitatea Comisiei;

b) prezidează şedinţele Comisiei;

c) semnează deciziile Comisiei şi exercită controlul asupra executării lor;

d) reprezintă Comisia în relaţiile cu autorităţile publice;

e) stabileşte ordinea de zi a şedinţelor în urma consultării tuturor membrilor Comisiei;

f) exercită alte atribuţii în conformitate cu prezentul Regulament.

**7.** În cazul lipsei temporare sau imposibilităţii de exercitare a atribuţiilor, preşedintele desemnează un membru al Comisiei, care va asigura interimatul.

**8.** Activitatea de secretariat a Comisiei este asigurată de către Ministerul Economiei, care:

a) informează membrii Comisiei despre locul, data şi ora convocării şedinţei;

b) pregăteşte şi distribuie membrilor Comisiei proiectul ordinii de zi propus spre examinare;

c) întocmeşte procesul-verbal al şedinţei Comisiei;

d) aduce la cunoştinţa autorităţilor vizate deciziile Comisiei;

e) coordonează îndeplinirea deciziilor Comisiei;

f) aduce la cunoştinţa membrilor Comisiei orice modificare parvenită în activitatea şi componenţa acesteia;

g) exercită, la indicaţia preşedintelui Comisiei, alte atribuţii ce ţin de activitatea Comisiei.

**9.** Comisia se întruneşte trimestrial în şedinţe. În caz de necesitate, Comisia se întruneşte în şedinţe extraordinare.

**10.** Proiectul ordinii de zi a şedinţei este adus la cunoştinţa membrilor Comisiei cu cel puţin 3 zile înainte de desfăşurarea acesteia. Şedinţele Comisiei sînt publice.

**11.** Orice membru al Comisiei poate prezenta propuneri, care vor fi incluse pe ordinea de zi şi examinate în comun cu alte materiale.

**12.** Şedinţele Comisiei sînt deliberative dacă la ele participă majoritatea membrilor.

**13.** Deciziile Comisiei sînt aprobate cu majoritatea voturilor celor prezenţi la şedinţă.

**14.** Lucrările Comisiei se consemnează într-un proces-verbal întocmit de secretariat, în termen de 5 zile de la data convocării şedinţei, care este semnat de preşedinte şi este expediat tuturor membrilor Comisiei.

**15.** Deciziile Comisiei, cu recomandările de resort, se remit în adresa autorităţilor vizate în termen de 7 zile de la aprobare.

**Notă informativă**

la proiectul hotărîrii Guvernului „Cu privire la instituirea Comisiei naţionale pentru monitorizarea şi coordonarea activităţilor de ameliorare a accesului la finanţe”

Accesul la finanțe reprezintă un element cheie al creşterii economice și competitivităţii. Majoritatea întreprinderilor necesită finanţare la un cost rezonabil pentru a investi în echipamente și alte active care le va ajuta să îşi îmbunătăţească productivitatea, să acopere necesitățile pe termen scurt pe tot parcursul ciclului de afaceri și să se adapteze la cerinţele pieţei în schimbare.

Sistemul financiar din Republica Moldova este dominat, în mare măsură, de sectorul bancar. În pofida stabilităţii sectorului bancar, agenţii economici semnalează accesul limitat la finanţare, iar nivelul de intermediere financiară este printre cele mai joase din regiune.

O serie de factori exogeni și endogeni continuă să constrîngă accesul companiilor la credite de la bănci și instituții financiare nebancare. Factorii exogeni se referă la situaţia economică dificilă și mediul de afaceri. Factorii endogeni se referă la performanța companiilor din Republica Moldova: (i) profitabilitatea insuficientă, (ii) lacunele de aptitudini şi capacitate de pregătire a unui plan de afaceri, şi (iii) lacunele din rapoartele financiare şi standardele de contabilitate.

Facilitarea accesului la finanţe urmează să conducă la creşterea semnificativă a finanţării prin intermediul sectorului bancar şi a celui nebancar ca volum şi ca pondere în PIB (pînă la 50% spre 2020, după cum este menţionat în Strategia naţională de dezvoltare “Moldova 2020”, aprobată prin Legea nr.166 din 11.07.2012). Atingerea nivelului planificat de creştere a finanţării economiei este în sine o sarcină ambiţioasă, sensibilă la riscurile economice şi financiare globale, precum şi la cele locale. Dar, fiind atinsă, o astfel de creştere va avea un impact direct şi pronunţat asupra producţiei interne brute şi a veniturilor, prin transformarea creditelor în investiţii noi.

Întru asigurarea unui proces coerent de monitorizare şi coordonare a activităţilor de ameliorare a accesului la finanţe se propune instituirea unei Comisii naţionale.

Instituirea unei astfel de Comisii este propusă de către Banca Mondială în Studiul „Priorităţi de politici pentru dezvoltarea sectorului privat din Moldova” (iunie 2013) şi stabilită ca acţiune în Foaia de parcurs privind acţiunile Guvernului în vederea eliminării constrîngerilor critice în calea mediului de afaceri 2013-2014, aprobată prin Hotărîrea Guvernului nr.765 din 25.09.2013 (pct.30).

**Viceprim-ministru,**

**ministrul economiei Valeriu Lazăr**